SK Úradný vestník Európskej únie C 267/4

Oznámenie o začatí antidampingového konania v súvislosti s dovozom kyseliny vínnej pochádzajúcej z Čínskej ľudovej republiky

(2004/C 267/05)

Komisia dostala sťažnosť v zmysle článku 5 nariadenia Rady (ES) č. 384/96 („základné nariadenie“) (1), v ktorej sa uvádza, že dovozy kyseliny vínnej pochádzajúcej z Čínskej ľudovej republiky sú dampingové, a tým spôsobujú priemyslu Spoločenstva významné škody.

1. Sťažnosť

Sťažnosť podali 24. septembra 2004 títo výrobcovia („sťažovatelia“): Legré-Mante SA, Industria Chimica Valenzana S.p.A, Distilleries Mazzari S.p.a., Alcoholera Vinicola Europea S.A. a Comercial Quimica Sarasa s.l., ktorí predstavujú hlavný podiel z celkovej výroby kyseliny vínnej v Spoločenstve, v tomto prípade viac ako 50 %.

2. Produkt

Produktom, ktorý sa uvádza ako dampingový, je kyselina vínna pochádzajúca z Čínskej ľudovej republiky („predmetný produkt“), bežne prihlásená na colné konanie s kódom KN 2918 12 00. Tento kód KN sa uvádza len pre informáciu.

3. Obvinenie z dampingu

Vzhľadom na ustanovenia článku 2 ods. 7 základného nariadenia sťažovateľ stanovil bežnú cenu pre Čínsku ľudovú republiku na základe ceny v krajine s trhovou ekonomikou, ktorá je uvedená v odseku 5.1.c) tohto oznámenia. Obvinenie z dampingu vychádza z porovnania bežnej ceny takto vypočítanej s vývoznými cenami predmetného produktu pri predaji na vývoz do Spoločenstva.

Takto vypočítaná dampingová marža je značne vysoká.

4. Obvinenie z poškodzovania

Sťažnosť poskytla dôkazy o tom, že dovoz predmetného produktu z Čínskej ľudovej republiky celkove vzrástol v absolútnom vyjadrení i ako podiel na trhu.

Uvádza sa, že objemy a ceny predmetného dovážaného produktu mali, okrem iných dôsledkov, negatívny vplyv na výšku cien za výrobky priemyslu Spoločenstva, čo viedlo k významným nepriaznivým účinkom na celkovú výkonnosť a finančnú situáciu priemyslu Spoločenstva.

5. Postup

Keď sa po konzultáciách s poradným výborom zistilo, že sťažnosť podal priemysel Spoločenstva alebo bola podaná v jeho mene a že existujú dostatočné dôkazy na začatie konania, Komisia týmto začína vyšetrovanie v zmysle článku 5 základného nariadenia.

5.1. Postup na zisťovanie dampingu a škôd

Vyšetrovaním sa zistí, či predmetný produkt pochádzajúci z Čínskej ľudovej republiky je dampingový a či tento damping spôsobil škody.

a) Dotazníky

Aby Komisia získala informácie, ktoré považuje pri vyšetrovaní za potrebné, rozošle dotazníky priemyslu a všetkým výrobným zväzom v Spoločenstve, vývozcom/výrobcom v Čínskej ľudovej republike, všetkým zväzom vývozcov/výrobcov, dovozcom, všetkým zväzom dovozcov, uvedeným v sťažnosti, a orgánom príslušnej vyvážajúcej krajiny.

V každom prípade by všetky strany mali bez odkladu kontaktovať Komisiu faxom, najneskôr však v časovom limite uvedenom v odseku 6 a) i) tohto oznámenia, aby sa zistilo, či sú zahrnuté do zoznamu v sťažnosti a, ak je to potrebné, aby si vyžiadali dotazník, za predpokladu, že časový limit ustanovený v odseku 6 a) ii) tohto oznámenia platí pre všetky takéto zúčastnené strany.

b) Zber informácií a konanie vypočutia

Všetky zúčastnené strany sa týmto vyzývajú, aby uviedli svoje názory, predložili informácie iné ako odpovede na dotazník a poskytli pomocné dôkazy. Tieto informácie a pomocné dôkazy musí Komisia dostať v časovom limite stanovenom v odseku 6 a) ii) tohto oznámenia.

Okrem toho Komisia môže zúčastnené strany vypočuť za predpokladu, že o to požiadajú a preukážu, že existujú konkrétne dôvody pre ich vypočutie. Táto požiadavka sa musí predložiť v rámci časového limitu stanoveného v odseku 6 a) iii) tohto oznámenia.

c) Výber krajiny s trhovou ekonomikou

Podľa článku 2 ods. 7 písm. a) základného nariadenia sa navrhuje výber Argentíny, ako vhodnej krajiny s trhovou ekonomikou, na účely stanovenia normálnej ceny vzhľadom na Čínsku ľudovú republiku. Zúčastnené strany sa týmto vyzývajú, aby podali pripomienky k tomuto výberu v rámci časového limitu stanoveného v odseku 6 b) tohto oznámenia.

d) Štatút trhovej ekonomiky

Pre tých vývozcov/výrobcov v Čínskej ľudovej republike, ktorí tvrdia, že pôsobia v podmienkach trhovej ekonomiky, t. j. že plnia kritériá ustanovené v článku 2 ods. 7 písm. c) základného nariadenia, a podajú o tom dostatočné dôkazy, sa bežná cena stanoví podľa článku 2 ods. 7 písm. b) základného nariadenia. Vývozcovia/výrobcovia, ktorí majú v úmysle predložiť riadne zdôvodnené reklamácie, musia tak urobiť v rámci časového limitu stanoveného v odseku 6 c) tohto oznámenia. Komisia zašle reklamačné formuláre všetkým vývozcom/výrobcom v Čínskej ľudovej republike, ktorí sú v sťažnosti menovaní, a všetkým zväzom vývozcov/výrobcov, ktorí sú v sťažnosti menovaní, ako aj orgánom Čínskej ľudovej republiky.

5.2. Postup na zistenie záujmov Spoločenstva

Podľa článku 21 základného nariadenia a v prípade, že obvinenie z dampingu a poškodzovania ním spôsobeného je opodstatnené, vydá sa rozhodnutie o tom, či by prijatie antidampingových opatrení nebolo v rozpore so záujmami Spoločenstva. Z toho dôvodu priemysel Spoločenstva, dovozcovia, ich zastupiteľské zväzy, zástupcovia používateľov a reprezentatívne spotrebiteľské organizácie za predpokladu, že preukážu, že existuje objektívna väzba medzi ich činnosťou a predmetným produktom, sa v rámci všeobecných časových limitov ustanovených v odseku 6 a) ii) tohto oznámenia, môžu Komisii prihlásiť a poskytnúť jej informácie. Strany, ktoré konali v súlade s predchádzajúcou vetou, môžu požiadať o vypočutie, pričom uvedú konkrétne dôvody, pre ktoré by mali byť vypočuté, a to v rámci časového limitu ustanoveného v odseku 6 a) iii) tohto oznámenia. Je potrebné upozorniť, že všetky informácie predložené v zmysle článku 21 sa budú brať do úvahy len vtedy, keď budú v čase predloženia podopreté faktickými dôkazmi.

6. Časové limity

a) Všeobecné časové limity

i) Pre strany, ktoré požiadajú o dotazník alebo iné reklamačné formuláre

Všetky zainteresované strany by mali požiadať o dotazník alebo iné reklamačné formuláre čo najskôr, najneskôr však do 15 dní po zverejnení tohto oznámenia v Úradnom vestníku Európskej únie.

ii) Pre strany, ktoré sa chcú prihlásiť, na predloženie odpovede na dotazník a všetkých ostatných informácií

Všetky strany, ktoré majú záujem, pokiaľ sa ich protesty majú pri vyšetrovaní brať do úvahy, musia sa prihlásiť Komisii, prezentovať svoje názory a predložiť odpovede na dotazník alebo všetky ostatné informácie do 40 dní od dátumu zverejnenia tohto oznámenia v Úradnom vestníku Európskej únie, pokiaľ nie je ustanovené inak. Je potrebné upozorniť na to, že výkon väčšiny procedurálnych práv, ustanovených v základnom nariadení, závisí od toho, či sa strana prihlási v priebehu vyššie uvedeného obdobia.

iii) Vypočutia

Všetky strany, ktoré majú záujem, môžu tiež požiadať o vypočutie Komisiou v priebehu 40-dňového časového limitu.

b) Osobitný časový limit na výber krajiny s trhovou ekonomikou

Účastnícke strany vyšetrovania môžu pripomienkovať vhodnosť Argentíny, ktorá, ako je uvedené v odseku 5.1.c) tohto oznámenia, sa navrhuje ako krajina s trhovou ekonomikou na účely stanovenia bežnej ceny vzhľadom na Čínsku ľudovú republiku. Tieto pripomienky musí Komisia dostať do 10 dní od dátumu zverejnenia tohto oznámenia v Úradnom vestníku Európskej únie.

c) Osobitný časový limit na predkladanie reklamácií na štatút trhovej ekonomiky alebo na individuálne jednanie

Riadne zdôvodnené reklamácie na štatút trhovej ekonomiky, ako je uvedené v odseku 5.1.d) tohto oznámenia a/alebo na individuálne jednanie podľa článku 9 ods. 5 základného nariadenia, musí Komisia dostať do 21 dní od dátumu zverejnenia tohto oznámenia v Úradnom vestníku Európskej únie.

7. Predkladanie písomných materiálov, odpovede na dotazník a korešpondencia

Všetky materiály a požiadavky zúčastnených strán sa musia predkladať písomne (nie v elektronickej forme, pokiaľ nie je špecifikované ináč, a musia obsahovať meno, adresu, telefonický a faxový kontakt a/alebo telexové číslo zúčastnenej strany). Všetky predkladané písomné materiály vrátane informácií požadovaných v tomto oznámení, odpovedí na dotazník a korešpondencie, ktoré zúčastnené strany podávajú ako dôverné, budú označené ako „Limitované“ (2) a v zmysle článku 19 ods. 2 základného nariadenia bude k nim priložená nedôverná verzia označená „Pre nahliadnutie zúčastnených strán“.

Adresa Komisie pre korešpondenciu:

Európska komisia Generálne riaditeľstvo pre obchod Riaditeľstvo B Kancelária: J-79 5/16 B-1049 Brusel Fax (+32 2) 295 65 05 Telex COMEU B 21877

8. Nespolupráca

V prípadoch, keď niektorá zúčastnená strana odmietne prístup k potrebným informáciám alebo tieto informácie neposkytne v rámci časových limitov, alebo závažným spôsobom brzdí vyšetrovanie, predbežné alebo konečné zistenia, či už kladné alebo záporné, sa môžu podľa článku 18 základného nariadenia sformulovať na základe dostupných skutočností.

Keď sa zistí, že niektorá zúčastnená strana dodala nepravdivé alebo zavádzajúce informácie, tieto informácie sa nebudú brať do úvahy a môžu sa použiť skutočnosti, ktoré sú k dispozícii. Ak zúčastnená strana nespolupracuje alebo spolupracuje len čiastočne, a zistenia preto vychádzajú z dostupných skutočností podľa článku 18 základného nariadenia, výsledok môže byť pre danú stranu menej priaznivý, ako keby bola spolupracovala.

9. Harmonogram vyšetrovania

Podľa článku 6 ods. 9 základného nariadenia vyšetrovanie bude ukončené do 15 mesiacov od uverejnenia tohto oznámenia v Úradnom vestníku Európskej únie. Podľa článku 7 ods. 1 základného nariadenia predbežné opatrenia môžu byť uložené najneskôr do 9 mesiacov od uverejnenia tohto oznámenia v Úradnom vestníku Európskej únie.

(1) Ú. v. ES L 56, 6.3.1996, s. 1. Nariadenie naposledy zmenené a doplnené nariadením Rady (ES) č. 461/2004 (Ú. v. EÚ L 77, 13.3.2004, s. 12).

(2) To znamená, že dokument je určený len na interné použitie, je chránený v zmysle článku 4 nariadenia Európskeho Parlamentu a Rady (ES) č. 1049/2001 (Ú. v. ES L 145, 31.5.2001, s. 43). Je to dôverný dokument v zmysle článku 19 nariadenia Rady (ES) č. 384/96 (Ú. v. ES L 56, 6.3.1996, s. 1) a článku 6 Dohody Svetovej obchodnej organizácie (WTO) o implementácii článku VI Všeobecnej dohody o clách a obchode (GATT) 1994 (Antidampingová dohoda).